CELEX: 32015R0488
Language: lv
Date: 2014-09-04 00:00:00
Title: Komisijas Deleģētā regula (ES) 2015/488 ( 2014. gada 4. septembris ), ar ko groza Deleģēto regulu (ES) Nr. 241/2014 attiecībā uz pašu kapitāla prasībām sabiedrībām, balstoties uz fiksētajiem pieskaitāmajiem izdevumiem  Dokuments attiecas uz EEZ

24.3.2015   
            
            
               LV
            
            
               Eiropas Savienības Oficiālais Vēstnesis
            
            
               L 78/1
            
         KOMISIJAS DELEĢĒTĀ REGULA (ES) 2015/488
   (2014. gada 4. septembris),
   ar ko groza Deleģēto regulu (ES) Nr. 241/2014 attiecībā uz pašu kapitāla prasībām sabiedrībām, balstoties uz fiksētajiem pieskaitāmajiem izdevumiem
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 26. jūnija Regulu (ES) Nr. 575/2013 par prudenciālajām prasībām attiecībā uz kredītiestādēm un ieguldījumu brokeru sabiedrībām un ar ko groza Regulu (ES) Nr. 648/2012 (1), un jo īpaši tās 97. panta 4. punkta trešo daļu,
   tā kā:
   
               (1)
            
            
               Ar Regulu (ES) Nr. 575/2013 cita starpā tiek noteiktas prudenciālās prasības ieguldījumu brokeru sabiedrībām, lai nodrošinātu, ka minētās sabiedrības ir drošas un stabilas un vienmēr ievēro pašu kapitāla prasības. Minētajā regulā noteikto pašu kapitāla prasību mērķis ir nodrošināt, ka uzņēmējdarbības radītie riski tiek nosegti ar pietiekamu pašu kapitāla summu. Saskaņā ar Regulas (ES) Nr. 575/2013 97. pantu sabiedrības (tas ir, ieguldījumu brokeru sabiedrības un sabiedrības, kas minētas 4. panta 1. punkta 2) apakšpunkta c) punktā) kopējo riska darījumu apmēra aprēķinā var izmantot alternatīvu metodi, balstoties uz fiksētām izmaksām. Tāpēc, lai visās dalībvalstīs būtu vienota pieeja, ir nepieciešams noteikt metodi, ar kuru aprēķina fiksētos pieskaitāmos izdevumus, un to posteņu sarakstu, ko iekļaut aprēķinā.
            
         
               (2)
            
            
               Lai nodrošinātu, ka sabiedrības spēj savas darbības organizēti izbeigt vai pārstrukturēt, to rīcībā vajadzētu būt pietiekamiem finanšu resursiem, lai atbilstīgā laikposmā spētu segt darbības izdevumus. Lai aizsargātu ieguldītājus, izbeigšanas vai pārstrukturēšanas laikā sabiedrībai tomēr jāturpina uzņēmējdarbība un jāspēj absorbēt zaudējumus, kas netiek nosegti ar pietiekamu peļņas apjomu. Lai gan viena veida izmaksas (piemēram, darbinieku prēmijas) var samazināties, citas izmaksas (piemēram, juridisko pakalpojumu izdevumi) var palielināties. Ņemot vērā to, ka ne visas sabiedrības izmanto Starptautiskos finanšu pārskatu standartus (IFRS), un lai izvairītos no regulējuma arbitrāžas, sabiedrību pašu kapitāla aprēķinā ir būtiski ievērot piesardzīgu pieeju, saskaņā ar kuru izmaiņas uzskaites sistēmā tiek automātiski ņemtas vērā un attiecībā uz tām nevar veikt arbitrāžu, izmainot uzskaites kategoriju. Lai precīzāk atspoguļotu mainīgo izdevumu ietekmi uz pašu kapitālu, noteikumus par sabiedrību pašu kapitālu vajadzētu balstīt uz pieeju, kurā mainīgās izmaksas tiek atskaitītas no kopējiem izdevumiem.
            
         
               (3)
            
            
               Sabiedrības izmanto saistītos aģentus, un uzņēmējdarbība, ko veic ar saistīto aģentu palīdzību, rada sabiedrībām riskus tādā pašā veidā kā uzņēmējdarbība, ko veic pašas sabiedrības; lai atspoguļotu minētos riskus, piemērotos noteikumos par sabiedrību pašu kapitāla prasībām, balstoties uz fiksētajiem pieskaitāmajiem izdevumiem, būtu jāparedz ar saistītajiem aģentiem saistīto izdevumu iekļaušana. Ņemot vērā to, ka ar saistītajiem aģentiem saistītajās izmaksās ir sastopams mainīguma elements, bet šīs izmaksas tomēr nav uzskatāmas par pilnībā mainīgo izmaksu posteni un ka būtu neproporcionāli iekļaut visu ar saistītajiem aģentiem saistīto izmaksu summu pašu kapitāla prasībās, šajos noteikumos būtu jāparedz iekļaut pašu kapitāla prasībās tikai procentuālu daļu no šīm izmaksām. Turklāt, lai izvairītos no to summu dubultas uzskaites, kas saistītas ar maksu par saistīto aģentu pakalpojumiem, šajos noteikumos būtu jāparedz samazināt maksu par saistīto aģentu pakalpojumiem, pirms pievienot šo procentuālo daļu pašu kapitāla prasībām.
            
         
               (4)
            
            
               Regulā (ES) Nr. 575/2013 paredzēts, ka kompetentās iestādes var koriģēt sabiedrības pašu kapitāla prasības, ja šīs sabiedrības uzņēmējdarbībā ir bijušas būtiskas izmaiņas. Lai nodrošinātu, ka kompetentās iestādes piemēro vienādus nosacījumus visā Savienības teritorijā, ir nepieciešams izstrādāt kritērijus tam, kas uzskatāms par būtiskām izmaiņām. Tā kā sabiedrības ir dažāda lieluma – ir dažas ļoti mazas sabiedrības vai tādas sabiedrības, kas tikai uzsāk savu darbību, – dažas no tām nesamērīgi apgrūtinātu pašu kapitāla prasību koriģēšana, ņemot vērā to, ka šādām sabiedrībām izmaiņas notiktu regulāri. Tāpēc būtu jānosaka minimālie sliekšņi, nepiemērojot šīm sabiedrībām korekcijas pašu kapitāla prasībās, ja šo sabiedrību pašu kapitāla prasības šādu slieksni nesasniedz.
            
         
               (5)
            
            
               Komisijas Deleģētajā regulā (ES) Nr. 241/2014 (2) noteikti regulatīvie tehniskie standarti, kas attiecas uz iestāžu pašu kapitāla prasībām. Šajā regulā noteikta metode fiksēto pieskaitāmo izdevumu aprēķināšanai sabiedrībām. Lai nodrošinātu noteikumu par pašu kapitālu saskaņotību un sekmētu to, ka personām, uz kurām attiecas šie pienākumi, ir iespējams tos visaptveroši pārskatīt un viegli tiem piekļūt, ir vēlams visus Regulā (ES) Nr. 575/2013 paredzētos tehniskos standartus par pašu kapitālu iekļaut vienā regulā. Tāpēc Deleģētā regula (ES) Nr. 241/2014 būtu attiecīgi jāgroza.
            
         
               (6)
            
            
               Šīs regulas pamatā ir regulatīvo tehnisko standartu projekts, ko Eiropas Banku iestāde iesniegusi Komisijai.
            
         
               (7)
            
            
               Eiropas Banku iestāde ir veikusi atklātu sabiedrisko apspriešanu par regulatīvo tehnisko standartu projektu, kas ir šīs regulas pamatā, izvērtējusi potenciālās saistītās izmaksas un ieguvumus un pieprasījusi Banku nozares ieinteresēto personu grupas, kas izveidota saskaņā ar Eiropas Parlamenta un Padomes Regulas (ES) Nr. 1093/2010 (3) 37. pantu, atzinumu. Eiropas Banku iestāde pirms regulatīvo tehnisko standartu projektu, kas ir šīs regulas pamatā, iesniegšanas arī ir apspriedusies ar Eiropas Vērtspapīru un tirgu iestādi (EVTI),
            
         IR PIEŅĒMUSI ŠO REGULU.
   1. pants
   Deleģētajā regulā (ES) Nr. 241/2014 iekļauj šādu Va nodaļu:
   
      “Va NODAĻA
      
         PAŠU KAPITĀLS, BALSTOTIES UZ FIKSĒTIEM PIESKAITĀMIEM IZDEVUMIEM
      
      34.b pants
      Atbilstošā kapitāla vismaz vienas ceturtās daļas vērtībā no iepriekšējā gada fiksētajiem pieskaitāmajiem izdevumiem aprēķins Regulas (ES) Nr. 575/2013 97. panta 1. punkta mērķiem
      1.   Šajā nodaļā “sabiedrība” ir sabiedrība, kas minēta Regulas (ES) Nr. 575/2013 4. panta 1. punkta 2) apakšpunkta c) punktā, kura veic Eiropas Parlamenta un Padomes Direktīvas 2004/39/EK (4) I pielikuma A iedaļas 2. un 4. punktā uzskaitītos ieguldījumu pakalpojumus un darbības, vai ieguldījumu brokeru sabiedrība.
      2.   Regulas (ES) Nr. 575/2013 97. panta 1. punkta mērķiem sabiedrības aprēķina savus iepriekšējā gada fiksētos pieskaitāmos izdevumus, izmantojot skaitļus, kas izriet no piemērojamā grāmatvedības regulējuma, atskaitot šādus posteņus no kopējiem izdevumiem pēc tam, kad to nesenākajos revidētajos gada finanšu pārskatos sadalīta peļņa akcionāriem vai, ja nav revidētu pārskatu, gada finanšu pārskatos, ko apstiprinājusi valsts uzraudzības iestāde:
      
                  a)
               
               
                  pilnīgi diskrecionāras darbinieku prēmijas;
               
            
                  b)
               
               
                  darbinieku, direktoru un partneru peļņas daļa tādā apmērā, kādā tā ir pilnībā diskrecionāra;
               
            
                  c)
               
               
                  cita peļņas sadale un cita mainīgā atlīdzība tādā apmērā, kādā tā ir pilnībā diskrecionāra;
               
            
                  d)
               
               
                  maksājamas dalītas komisijas maksas un maksas, kas ir tieši saistītas ar saņemamām komisijas maksām un maksām, kuras ir iekļautas kopējos ieņēmumos, un ja komisijas maksas un maksas ir atkarīgas no faktiski saņemtās komisijas maksas un saņemtajām maksām;
               
            
                  e)
               
               
                  nodevas, starpniecības izmaksas un citas maksas, kas samaksātas tīrvērtes iestādēm, biržām un starpniecības brokeriem par darījumu izpildi, reģistrēšanu vai tīrvērti;
               
            
                  f)
               
               
                  atbilstošos gadījumos nodevas saistītajiem aģentiem, kā tie definēti Direktīvas 2004/39/EK 4. panta 25. punktā;
               
            
                  g)
               
               
                  klientiem izmaksātie procenti no klientu naudas;
               
            
                  h)
               
               
                  vienreizējie izdevumi no neikdienišķām darbībām.
               
            3.   Ja fiksētos izdevumus sabiedrībām ir radījušas trešās puses, kas nav saistītie aģenti, un šie fiksētie izdevumi jau nav iekļauti 2. punktā minētajos kopējos izdevumos, sabiedrības veic vienu no šīm darbībām:
      
                  a)
               
               
                  ja ir pieejams minēto trešo pušu izdevumu sadalījums, sabiedrības nosaka fiksēto izdevumu summu, kas radušies šīm trešām pusēm sabiedrību vārdā, un pieskaita šo summu skaitlim, kas iegūts 2. punktā noteikto aprēķinu rezultātā;
               
            
                  b)
               
               
                  ja punkta a) apakšpunktā minētais sadalījums nav pieejams, sabiedrības nosaka fiksēto izdevumu summu, kas radušies šīm trešām pusēm sabiedrību vārdā, saskaņā ar sabiedrības uzņēmējdarbības plāniem un pieskaita šo summu skaitlim, kas iegūts 2. punktā noteikto aprēķinu rezultātā.
               
            4.   Ja sabiedrība izmanto saistītos aģentus, tā skaitlim, kas iegūts 2. punktā noteikto aprēķinu rezultātā, pieskaita summu, kura līdzvērtīga 35 % no visām ar saistītajiem aģentiem saistītajām maksām.
      5.   Ja sabiedrības nesenākie revidētie finanšu pārskati neaptver 12 mēnešu laikposmu, sabiedrība dala rezultātu, kas sasniegts 2. līdz 4. punktā noteiktajos aprēķinos, ar to mēnešu skaitu, kuri ietverti minētajos finanšu pārskatos, un pēc tam reizina rezultātu ar divpadsmit, lai nonāktu pie attiecīgā gada summas.
      34.c pants
      Nosacījumi kompetentās iestādes veiktajai korekcijai attiecībā uz prasību turēt atbilstošo kapitālu vismaz vienas ceturtās daļas vērtībā no iepriekšējā gada fiksētajiem pieskaitāmajiem izdevumiem saskaņā ar Regulas (ES) Nr. 575/2013 97. panta 2. punktu
      1.   Attiecībā uz otrajā daļā minētajām sabiedrībām par būtiskām izmaiņām sabiedrības uzņēmējdarbībā uzskata izmaiņas, kas atbilst jebkuram no šiem nosacījumiem:
      
                  a)
               
               
                  izmaiņas sabiedrības uzņēmējdarbībā rada izmaiņas sabiedrības prognozētajos fiksētajos pieskaitāmajos izdevumos, kas līdzvērtīgas 20 % vai vairāk;
               
            
                  b)
               
               
                  izmaiņas sabiedrības uzņēmējdarbībā rada izmaiņas sabiedrības pašu kapitāla prasībās, balstoties uz prognozētajiem fiksētajiem pieskaitāmajiem izdevumiem, kas līdzvērtīgas EUR 2 miljoniem vai vairāk.
               
            Sabiedrības, kas minētas pirmajā daļā, ir tās, kuras atbilst jebkuram no šiem nosacījumiem:
      
                  a)
               
               
                  to pašreizējās pašu kapitāla prasības, balstoties uz fiksētajiem pieskaitāmajiem izdevumiem, ir EUR 125 000 vai vairāk;
               
            
                  b)
               
               
                  to pašu kapitāla prasības atbilst abiem šiem nosacījumiem:
                  
                              i)
                           
                           
                              balstoties uz pašreizējiem fiksētajiem pieskaitāmajiem izdevumiem, tās ir mazākas par EUR 125 000;
                           
                        
                              ii)
                           
                           
                              balstoties uz prognozētajiem fiksētajiem pieskaitāmajiem izdevumiem, tās ir EUR 150 000 vai vairāk.
                           
                        
            2.   Attiecībā uz otrajā daļā minētajām sabiedrībām par būtiskām izmaiņām sabiedrības uzņēmējdarbībā uzskata izmaiņas, kas rada izmaiņas sabiedrības prognozētajos fiksētajos pieskaitāmajos izdevumos, kuras līdzvērtīgas 100 % vai vairāk.
      Sabiedrības, kas minētas pirmajā daļā, ir tās, kuras atbilst abiem šiem nosacījumiem:
      
                  a)
               
               
                  balstoties uz pašreizējiem fiksētajiem pieskaitāmajiem izdevumiem, pašu kapitāla prasības ir mazākas par EUR 125 000;
               
            
                  b)
               
               
                  balstoties uz prognozētajiem fiksētajiem pieskaitāmajiem izdevumiem, pašu kapitāla prasības ir mazākas par EUR 150 000.
               
            34.d pants
      Prognozēto fiksēto pieskaitāmo izdevumu aprēķināšana tajā gadījumā, ja sabiedrība vienu gadu nav veikusi uzņēmējdarbību saskaņā ar Regulas (ES) Nr. 575/2013 97. panta 3. punktu
      Ja sabiedrība nav veikusi uzņēmējdarbību vienu gadu, sākot no tās dibināšanas dienas, 34.b panta 2. punkta a) līdz h) apakšpunktā noteikto posteņu aprēķinam tā izmanto prognozētos fiksētos pieskaitāmos izdevumus, kas iekļauti tās budžetā pirmo divpadsmit mēnešu darbībai, kurš iesniegts kopā ar tās pieteikumu atļaujas saņemšanai.
   
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2014. gada 4. septembrī
      
         
            Komisijas vārdā –
         
         
            priekšsēdētājs
         
         José Manuel BARROSO
      
   
   
      (1)  OV L 176, 27.6.2013., 1. lpp.
   
   
      (2)  Komisijas 2014. gada 7. janvāra Deleģētā regula (ES) Nr. 241/2014, ar kuru Eiropas Parlamenta un Padomes Regulu (ES) Nr. 575/2013 papildina saistībā ar regulatīvajiem tehniskajiem standartiem, kas attiecas uz iestāžu pašu kapitāla prasībām (OV L 74, 14.3.2014., 8. lpp.).
   
      (3)  Eiropas Parlamenta un Padomes 2010. gada 24. novembra Regula (ES) Nr. 1093/2010, ar ko izveido Eiropas Uzraudzības iestādi (Eiropas Banku iestādi), groza Lēmumu Nr. 716/2009/EK un atceļ Komisijas Lēmumu 2009/78/EK (OV L 331, 15.12.2010., 12. lpp.).
   
      (4)  Eiropas Parlamenta un Padomes 2004. gada 21. aprīļa Direktīva 2004/39/EK, kas attiecas uz finanšu instrumentu tirgiem un ar ko groza Padomes Direktīvas 85/611/EEK un 93/6/EEK un Eiropas Parlamenta un Padomes Direktīvu 2000/12/EK un atceļ Padomes Direktīvu 93/22/EEK (OV L 145, 30.4.2004., 1. lpp.).”